Segsman geskors oor Fransman-briefMarius Fransman Greta Apelgren-Narkadien, adjunkdirekteur-generaal van visserye, het aan die Cape Times gesê dat Adendorf Vrydag geskors is nadat die brief Donderdag in die koerant gepubliseer is. In die brief beskryf Adendorf die leier van die ANC in die Wes-Kaap Marius Fransman se gedrag by die moord- en verkragtingslagoffer Anene Booysen se gedenkdiens as “onvanpas en oneerbiedig.” Fransman, ook die adjunk-minister van internasionale betrekkinge, het glo tydens die gedenkdiens ŉ aanval op LUR Albert Frits en LUR Dan Plato geloods. Apelgren-Narkadien het aan die koerant gesê dat Adendorf vir Fransman “aangeval” het maar nie duidelik gemaak dat dit sy persoonlike opinie is nie. “Ons werknemers het die reg om met die media te praat maar dan moet hulle dit duidelik maak dat dit hulle eie opinie is. Ek dink nie hy het dit gedoen nie.” Volgens die berig het Apelgren-Narkadien ontken dat sy druk van Fransman of Tina Joemat-Pettersson, minister van die departement, ontvang het om op te tree. Volgens die berig was Adendorf se brief nie onderteken as woordvoerder van die departement nie maar in sy persoonlike kapasiteit. Adendorf is vir 60 dae geskors hangende die uitkoms van ŉ dissiplinere verhoor. Adendorf wou nie kommentaar lewer nie.